## Turisme Comunitat Valenciana reforça el servici Tourist Info este estiu amb 39 oficines i punts d’atenció al visitant addicionals

*** A més, Turisme, amb la col·laboració dels ajuntaments, amplia els horaris i les plantilles d’un gran nombre d’oficines de la xarxa
* La Xarxa Tourist Info CV disposa de 240 oficines d’informació i més de 20 punts d’informació turística**

Turisme Comunitat Valenciana reforça la Xarxa d’Oficines Tourist Info per a la campanya turística d’estiu, per a la qual cosa posa en marxa 39 oficines i punts d’informació turística de caràcter temporal, que acosten l’atenció al turista en les zones de més flux turístic.

Estes oficines i punts informatius addicionals, que romandran oberts fins a mitjan mes de setembre, se situen en diferents municipis de les tres províncies. En concret, les localitats de la província de València a on es reforça este servici són: Alboraia (2), Bellreguard, Canet d’en Berenguer, Daimús, Gandia (2), la Pobla de Farnals, Miramar, Piles, Puçol, València i Xeraco.

En la província d’Alacant, els municipis a on s’accentua este servici d’atenció al visitant són Altea, Calp (2), Benissa, el Campello, Elx (2), Callosa d’en Sarrià, Alacant (2), la Vila Joiosa i Xàbia.

I, per la seua banda, la província de Castelló compta amb nous servicis d’informació turística en els municipis d’Alcalá de Xivert, Almenara, Benicàssim (2), Borriana, Cabanes, Castelló de la Plana, Montanejos, Nules, Peníscola (2) i Torreblanca.

Igualment, Turisme Comunitat Valenciana, amb la col·laboració dels ajuntaments adscrits a la Xarxa Tourist Info, amplia els horaris i les plantilles d’un gran nombre d’oficines, augmentant el nombre de professionals al capdavant d’estes, per a donar un millor servici esta temporada estival.

D’altra banda, des de l’1 de juliol i fins al 15 de setembre està en marxa la 28a edició de l’Enquesta de satisfacció del client de la Xarxa Tourist Info, per a arreplegar i intercanviar informació del perfil i tendències dels visitants entre la Generalitat i les destinacions; i promoure, així, l’excel·lència en la comunicació, l’hospitalitat i l’atenció al client turístic en destinació.

L’enquesta està disponible en set idiomes (valencià, castellà, anglés, francés, alemany, italià i neerlandés).

**Xarxa Tourist Info Comunitat Valenciana**

La Xarxa Tourist Info de Turisme Comunitat Valenciana disposa, en l’actualitat, de 240 oficines d’informació turística i acolliment al client, i més de 20 punts d’informació turística que, amb una mateixa imatge i criteris de qualitat homogenis, presten servici d’atenció i acolliment al turista al llarg de tot el territori autonòmic.

Fecha: 30/06/2025